แนวโน้มดัชนีเช้าลุ้นขึ้นต่อ
นักวิเคราะห์ฯคาดตลาดหุ้นไทยเช้านี้ลุ้นขึ้นต่อ แต่อาจยังผันผวน เหตุรอดูความชัดเจนมาตรการการดูแลค่าเงินบาท
12 ต.ค. 2553

นักวิเคราะห์ฯคาดตลาดหุ้นไทยเช้านี้ลุ้นขึ้นต่อ แต่อาจยังผันผวน เหตุรอดูความชัดเจนมาตรการการดูแลค่าเงินบาท
นายเจริญ เอี่ยมพัฒนธรรม ผู้อำนวยฝ่ายวิเคราะห์หลักทรัพย์ บล.เคที ซีมิโก้ กล่าวว่า ตลาดหุ้นไทยเช้านี้มีทิศทางปรับขึ้นต่อ แต่คาดว่าตลาดฯยังมีความผันผวน เนื่องจากวันนี้นักลงทุนกำลังเฝ้าติดตามผลการประชุมของครม.ว่าจะมีมาตรการดูแลค่าเงินบาทออกมาอย่างไรบ้าง ซึ่งถ้ามาตรการที่ประกาศออกมาเป็นมาตรการที่เข้าไปดูแลในตลาดตราสารหนี้ก็คงทำให้ตลาดหุ้นไทยมีโอกาสปรับขึ้นต่อได้ เนื่องจากมองว่าเป็นมาตรการที่ไม่กระทบต่อตลาดทุน
ด้านปัจจัยในต่างประเทศช่วงนี้ต่างก็กำลังเฝ้าติดตามมาตรการกระตุ้นเศรษฐกิจของสหรัฐฯ และการประกาศผลประกอบการงวดไตรมาส 3/53 ของบริษัทจดทะเบียนต่าง ๆ  
ทั้งนี้ มองว่ากลุ่มพลังานและธนาคารพาณิชย์ยังคงน่าสนใจ ส่วนตลาดหุ้นอื่นในภูมิภาคเอเชียเช้านี้แกว่งตัวในแดนบวก-ลบสลับกันไป
"วันนี้ทิศทางยังดูแกว่งขึ้นได้ ตอนนี้ก็ให้รอดูว่าจะผ่าน 986 จุดหรือไม่ ถ้าไม่ผ่านก็อาจจะทำให้มีแรงขายทำกำไรออกมา หลักๆก็ต้องตอดตามการประชุมครม."นายเจริญ กล่าว 
พร้อมให้แนวรับ 967 จุด แนวต้าน 986 จุด